ai4bharat/Pralekha huggingface dataset:
पर्यटन मंत्रालय
पर्यटन मंत्रालयाचा देखो अपना देश या मोहिमेअंतर्गत "अस्ट्रो-टूरिझम : द नेक्स्ट फन्टियर ऑफ नेचर-बेस्ड टूरिझम" विषयावर वेबिनार
नवी दिल्ली, 7 फेब्रुवारी 2021
पर्यटन मंत्रालयाच्या देखो अपना देश या वेबिनार मालिकोमध्ये "अस्ट्रो टूरिझम : द नेक्स्ट फ्रन्टियर ऑफ नेचर – बेस्ड टूरिझम" विषयावर सहा फेब्रुवारी 2021 रोजी आयोजित करण्यात आला होता, कोविड नंतरच्या काळात उदयास येणाऱ्या निसर्गावर आधारित पर्यटनाला चालना देण्यावर लक्ष केंद्रित करून, शाश्वत आणि एक जबाबदार पर्यटन देण्यावर या वेबिनारचा भर होता. खगोल पर्यटनाच्या शक्यतांचा शोध घेण्यावर वेबिनारमध्ये लक्ष केंद्रित करण्यात आले, ज्यामुळे दुर्गम समुदायांना सकारात्मक, सामाजिक, आर्थिक तसेच संवर्धनविषयक कार्याचे फायदे मिळू शकतील, तसेच अशा प्रकारचा प्रवास करणे हा एक अतिशय प्रमाणिक आणि पर्यावरणास पूरक असा प्रवासाचा प्रकार आहे.
भारत सरकारच्या पर्यटन मंत्रालयाच्या अतिरिक्त संचालक रुपिंदर ब्रार यांच्या भाषणाने वेबिनारला प्रारंभ झाला. रुपिंदर ब्रार म्हणाल्या की, अस्ट्रो – टूरिझम अर्थात खगोल पर्यटन ही एक नवी संकल्पना आहे जी सध्या जगभरात चांगलीच रुजत आहे.
ग्लोबल हिमालियन एक्स्पेंडिशन - जीएचई हा एक सामाजिक उपक्रम असून हिमालयातील दुर्गम गावात सौर ऊर्जा पोहोचवण्यासाठी प्रभावी मोहीम राबवितात. जीएचईचे मुख्य कार्यकारी अधिकारी जयदीप बन्सल यांनी वेबिनार मध्ये सादरीकरण केले. परिणामकारक पर्यटनाच्या नाविन्यपूर्ण संकल्पनांचा वापर करून, जीएचईने 140 गावांमध्ये विद्युतीकरण करून 60,000 पेक्षा अधिक लोकांचे जीवन उजळविले आहे.
जीएचईच्या जीवनोन्नती साठी खगोल  या उपक्रमाच्या प्रमुख सोनल असगोत्रा, आणि ऑफिस ऑफ अस्ट्रोनोमी फॉर डेव्हलप्मेंट संस्थापक आणि विद्यमान संचालक केविन गोवेंदर या सादरकर्त्यांनी खगोल पर्यटनासंदर्भात माहिती देऊन आणि त्याची शाश्वत आणि जबाबदार पर्यटन चालविण्याची क्षमता आदि विषयावर सादरीकरण केले. . त्यांनी अस्ट्रोस्टेट्सबाबत या खगोल पर्यटन चालविणारा एक समुदाय आहे, जो समुदायाला पर्यटनाच्या केंद्रस्थानी मानतो त्यांची माहिती दिली. खगोल पर्यटनाचे हे मॉडेल अनुभवांचे एक अभिनव रूप आहे. त्याच बरोबर जगातील दुर्गम आणि ग्रामीण भागासाठी शाश्वत पर्यटनाच्या माध्यमातून आर्थिक लाभ मिळवून देण्याबओब्र पर्यटकांसाठी रात्रीच्या स्वच्छ आकाशाच्या निरीक्षणाद्वारे अनोखे, जीवन बदलणारे अनुभव घेता येतात.
स्थानिक महिला खगोलशास्त्राची आवश्यक ती माहिती आणि दुर्बिण वापरण्याचे प्रशिक्षण देण्यात आले असून त्या महिला येणाऱ्या पर्यटकांसाठी रात्रीच्या आकाश निरीक्षणाचे सत्र आयोजित करतात. त्यांनी सांगितले की, लडाखया अति उंचावरील हिमालयाच्या वाळवंटात 35 स्थानिक महिलांना 5 खगोलशास्त्रीय शिबिरांमध्ये प्रशिक्षण देण्यात आले आहे आणि यामुळे स्थानिक समुदायांना वार्षिक उत्पन्न मिळत आहे.
खगोल पर्यटणासाठी भारतातील काही प्रमुख ठिकाणांची नावे सादरकर्त्यांनी अधोरेखित केली, त्यात पँगाँग लेक , कच्छचे रण , मांडू , लाहौल आणि स्पिती  आदींचा समावेश आहे.
वेबिनारमधील सत्र आता https://www.youtube.com/channel/UCbzIbBmMvtvH7d6Zo_ZEHDA/featured आणि पर्यटन मंत्रालयाच्या समाजमाध्यमांवर उपलब्ध आहेत.Jaydevi PS/S.Shaikh/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 177
अल्पसंख्यांक मंत्रालय
कोविड-19 विरोधातल्या लढ्यात समाजातल्या सर्व लोकांसमवेत अल्पसंख्याक समुदायाचेही तितकेच योगदान – मुख्तार अब्बास नक्वी
अल्पसंख्यांक मंत्रालयाच्या कौशल्य विकास कार्यक्रमांतर्गत प्रशिक्षित 1500 हून अधिक आरोग्य सहाय्यक कोरोना रुग्णांच्या उपचारात मदत करत आहेत
नवी दिल्ली, 9 मे 2020
अल्पसंख्यांक मंत्रालयाच्या कौशल्य विकास कार्यक्रमांतर्गत प्रशिक्षित 1500 हून अधिक आरोग्य सहाय्यक कोरोना रुग्णांच्या उपचारात मदत करत असल्याचे केंद्रीय अल्पसंख्याक मंत्री मुख्तार अब्बास नक्वी यांनी आज सांगितले.
या आरोग्य सहाय्यकांमध्ये 50 टक्के मुलींचा समावेश असून देशभरातली विविध रुग्णालये आणि आरोग्य केंद्रात कोरोना रुग्णांच्या उपचारात त्या मदत करत आहेत.या वर्षी 2000 पेक्षा जास्त आरोग्य सहाय्यकांना अल्पसंख्याक मंत्रालयाकडून प्रशिक्षण दिले जाणार आहे. आरोग्य सहाय्यकांना, देशातल्या विविध आरोग्य संस्था आणि नामांकित रूग्णालयाद्वारे, मंत्रालय एक वर्षाचे प्रशिक्षण देत आहे.
देशातल्या विविध वक्फ मंडळांनी, विविध धार्मिक,सामाजिक आणि शैक्षणिक संस्थांच्या सहाय्याने कोरोना महामारी विरोधातल्या लढ्यासाठी पंतप्रधान आणि मुख्यमंत्री सहाय्यता निधीला 51 कोटी रुपयांचे योगदान दिल्याचे त्यांनी सांगितले.याच बरोबर वक्फ मंडळे, गरजूंना अन्न आणि इतर आवश्यक वस्तूंचे वाटपही करत आहेत.
कोरोना बाधितांच्या क्वारंटाईन आणि अलगीकरणासाठी देशातली 16 हज हाउस राज्य सरकारांना देण्यात आली आहेत. विविध राज्य सरकारे त्यांच्या आवश्यकतेनुसार हज हाउसच्या या सुविधांचा उपयोग करत असल्यचे नक्वी यांनी सांगितले.
अलीगड मुस्लीम विद्यापीठाने ‘पीएम केअर्स’मधे 1.40 कोटी रुपयांचे योगदान दिल्याची माहिती त्यांनी दिली.अलीगड मुस्लीम विद्यापीठ वैद्यकीय महाविद्यालयाने कोरोना रुग्णांच्या उपचारासाठी 100 खाटांची व्यवस्था केली आहे. अलीगड मुस्लीम विद्यापीठाने कोरोना निदान चाचण्यांचीही व्यवस्था केली असून आतापर्यंत 9000 पेक्षा जास्त चाचण्या करण्यात आल्या आहेत.
अजमेर शरीफ दर्गा इथे ख्वाजा मॉंडेल स्कूल आणि कयाद विश्रामस्थळी इथे क्वारंटाईन आणि अलगीकरण सुविधांची व्यवस्था केली आहे. दर्गा समिती आणि संलग्न संस्थानी सुमारे 1 कोटी रुपयांच्या सुविधा पुरवल्या, लॉक डाऊन मुळे अडकलेल्या लोकांना त्यांच्या मूळ राज्यात पाठवण्याच्या व्यवस्थेचाही यात समावेश आहे.
अल्पसंख्यांक मंत्रालयाच्या ‘शिका आणि कमवा‘या कौशल्य विकास कार्यक्रमाअंतर्गत मोठ्या प्रमाणात फेस मास्क तयार करण्यात आले असून गरजूंना त्याचे वाटप करण्यात येत आहे. कोरोन संदर्भात घ्यायच्या खबरदारीसाठी सोशल डीस्टन्सिंग आणि इतर मार्गदर्शक सुचनाविषयी जनतेमध्ये जागृती करण्यासाठी ‘जान भी, जहान भी’ हे जन जागृती अभियान अल्प संख्याक मंत्रालय हाती घेणारआहे.
कोरोना महामारीचे संकट नष्ट करण्यासाठी पंतप्रधान नरेंद्र मोदी यांनी केलेल्या आवाहनानुसार देशातली सर्व जनता एकजुटीने आणि खंबीरपणे काम करत असल्याचे नक्वी म्हणाले.या लढ्यात अल्पसंख्याक समुदायाचे लोकही समाजातल्या सर्व लोकांसह तितकेच योगदान देत आहेत.
M.Jaitly/N.Chitale/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
महिला आणि बालविकास मंत्रालय
‘बेटी बचाओ, बेटी पढाओ’ अभियानाअंतर्गत उत्कृष्ट कार्य करणाऱ्या राज्य आणि जिल्ह्यांचा महिला आणि बाल विकास मंत्र्यांच्या हस्ते गौरव
(नवी दिल्ली, 5 सप्टेंबर 2019
‘बेटी बचाओ, बेटी पढाओ’ अभियानाची यशस्वी अंमलबजावणी करणाऱ्या राज्ये आणि जिल्ह्यांचा केंद्रीय महिला आणि बाल कल्याण मंत्री स्मृती इराणी यांच्या हस्ते नवी दिल्लीत उद्या गौरव करण्यात येणार आहे. स्त्री-पुरुष जन्मदर गुणोत्तर सुधारण्यासाठी जनजागृतीसाठी उत्कृष्ट काम करणाऱ्या राज्ये आणि जिल्ह्यांचा गौरव करणे हा या कार्यक्रमाचा उद्देश आहे.
यावेळी 5 राज्यांचे प्रधान सचिव/आयुक्त, नऊ राज्यातल्या 10 जिल्ह्यातले जिल्हा दंडाधिकारी/उपायुक्त यांचा सत्कार करण्यात येणार आहे. याशिवाय जनजागृतीसाठी उत्तम काम करणाऱ्या 8 राज्यातल्या 10 आणखी जिल्ह्यातल्या जिल्हा दंडाधिकारी/उपायुक्तांनाही गौरवण्यात येणार आहे.
B.Gokhale/N.Chitale/P.Kor
माहिती आणि प्रसारण मंत्रालय
प्रसिद्ध अभिनेते डॉ. मोहन आगाशे यांच्या हस्ते ऑनलाईन चित्रपट रसास्वाद शिबिराचे उद्घाटन
मुंबई, 2 नोव्हेंबर 2020
सिनेमा म्हणजे काळ आणि अवकाश यामध्ये लीलया संचार करणारे प्रभावी माध्यम आहे. तंत्रज्ञान विकसित होत असले तरीही दृक श्राव्य भाषा बदलणारी नाही म्हणून या भाषेविषयी साक्षर होणे महत्वाचे आहे” असे मत नाट्य कलाकार आणि चित्रपट अभिनेते डॉक्टर मोहन आगाशे यांनी चित्रपट रसास्वाद शिबिराचे उद्घाटन करताना व्यक्त केले. राष्ट्रीय चित्रपट संग्रहालय आणि फेडरेशन ऑफ फिल्म सोसायटी ऑफ इंडिया यांच्या संयुक्त विद्यमाने आयोजित सात दिवसीय ऑनलाईन शिबिराच्या उद्घाटन प्रसंगी राष्ट्रीय चित्रपट चित्रपट संग्रहालयाचे संचालक प्रकाश मगदूम आणि चित्रपट रसास्वाद शिबिराचे समन्वयक श्री सतीश जकातदार आणि श्री सुहास किर्लोस्कर हे उपस्थित होते.
ऑनलाईन शिबिरास महाराष्ट्रातील अनेक शहरा-गावामधून तसेच अमेरिका -सिंगापूर येथून 80 चित्रपट रसिक या शिबिरामध्ये सहभागी झाले आहेत ज्यामध्ये विद्यार्थी, प्राध्यापक, इंजिनियर सारख्या विविध क्षेत्रात कार्य करणाऱ्या रसिकांचा समावेश आहे.
उद्घाटन प्रसंगी डॉ मोहन आगाशे यांनी सांगितले की बाळाचा जन्म झाल्यानंतर वास, चव आधी कळते. माणसाला शब्दाची भाषा नंतर समजते त्यापूर्वी त्याला दृश्यात्मकता समजते. लहान मुल दृक श्राव्य माध्यमातून नक्कल करण्यास शिकते. शालेय जीवनात विद्यार्थ्याना वाचणे आणि लिहिणे यावर अधिक भर दिला जातो आणि दृक श्राव्य समज मागे पडत जाते. अनेकवेळा एखाद्या प्रसंगाचे वर्णन करण्यासाठी बरीच पाने खर्च करावी लागतात तेच चित्रपटाच्या माध्यमातून 20 सेकंदात दाखवले जाऊ शकते आणि ते परिणामकारकरीत्या अनेकांपर्यंत पोहोचू शकते. गेल्या वीस वर्षात तंत्रज्ञानात झपाटयाने बदल झाले असले तरीही चित्रपटाची भाषा बदललेली नाही, त्यामुळे आपण या माध्यमासंबंधी साक्षर होणे गरजेचे आहे.
या वर्षीचे पंधरावे शिबीर 1 नोव्हेबर ते 7 नोव्हेंबर या कालावधीमध्ये कोरोनामुळे ओढवलेल्या परिस्थितीनुसार ऑनलाईन घेतले जाणार आहे. चित्रपट या कलेचा रसास्वाद कसा घ्यावा, चित्रपट कसा निर्माण केला जातो, चित्रपटाच्या निर्मितीमधील कथा, पटकथा, दिग्दर्शन, कॅमेरा, अभिनय, संकलन, चित्रपटाचे पार्श्वसंगीत, वितरण, चित्रपटाचे जतन करणे अशा अनेक पैलूंचा समावेश असलेल्या चित्रपट रसास्वाद शिबिरामध्ये यावर्षी जागतिक सिनेमा, भारतीय सिनेमा आणि प्रादेशिक सिनेमांचा अभ्यास करण्याच्या दृष्टीकोनातून डॉ मोहन आगाशे,समर नखाते, दीपक देवधर, सुहास किर्लोस्कर, अभिजित देशपांडे, अनुपम बर्वे, उमेश कुलकर्णी, श्यामला वनारसे, गणेश मतकरी, उज्वल निगुडकर, अभिजित रणदिवे, राहुल रानडे, सुधीर नांदगावकर, प्रकाश मगदूम असे अनेक तज्ञ विश्लेषक व्याख्यान देणार आहेत.
यासंदर्भात बोलताना राष्ट्रीय चित्रपट संग्रहालयांचे संचालक प्रकाश मगदूम म्हणाले, "सुजाण प्रेक्षक तयार व्हावेत यासाठी चित्रपट साक्षरता महत्वाची आहे. दिग्दर्शक पडद्यावर काय मांडतो आहे, ते प्रेक्षक म्हणून सजगपणे समजणे हि गरज आहे. यासाठी राष्ट्रीय चित्रपट संग्रहालय गेली अनेक वर्षे प्रयत्न करत आहे आणि ही कार्यशाळा हा त्याचाच एक भाग आहे."
MC/NFAI/PM
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 127
माहिती आणि प्रसारण मंत्रालय
“सनीची व्यक्तिरेखा अतिशय साधी आहे आणि त्यामुळेच ती साकारणे अतिशय कठीण झाले” : रंजित शंकर, 52 व्या इफ्फी च्या भारतीय पॅनोरमा विभागातील चित्रपट ‘सनी’च्या दिग्दर्शकांणी व्यक्त केल्या भावना
ओटीटी प्लॅटफॉर्म्स हे मल्टीप्लेक्सपेक्षा फार वेगळे नसतात, समांतर चित्रपटांचा संघर्ष सुरूच राहणार : 52 व्या इफ्फी मध्ये रंजित यांनी व्यक्त केले मत
पणजी, 26 नोव्हेंबर 2021
आपलं सर्वस्व घालवून बसल्यावर, सनी, महामारीच्या काळात चोरट्या मार्गाने दुबईहून केरळला येतो आणि येत्या सात दिवसात आयुष्य संपवण्याचं ठरवून, समाजापासून लपून राहतो. चित्रपट प्रेमींना 52व्या भारतीय आंतरराष्ट्रीय चित्रपट महोत्सवात या अस्वस्थ माणसाच्या सात दिवसाच्या प्रवासाचे साक्षीदार होता आले आणि त्याच्यापुढे काय वाढून ठेवलं आहे हे बघता आले. यासाठी महोत्सवात ‘सनी’ या इंडियन पॅनोरमा चित्रपट विभगात मल्याळी चित्रपटामुळे हे शक्य झाले आहे.
चित्रपटाचे कथासार इफ्फीच्या प्रतिनिधींना समजावून सांगताना दिग्दर्शक रणजीत शंकर म्हणाले: “गेल्या वर्षी देशात तीन आठवड्यांचा लॉकडाऊन लागला तेव्हा आम्हाला ही कल्पना सुचली. जेव्हा हा चित्रपट बनविण्याचा निर्णय पक्का झाला, तेव्हा लगेच आम्ही चित्रिकरण सुरु केलं, कारण अशा प्रकारच्या गोष्टींत असलेला रस वेगाने कमी होत जातो.” शंकर आणि चित्रपटाचे संगीत दिग्दर्शक शंकर शर्मा काल या महोत्सवात पत्रकार परिषदेला संबोधित करत होते.
दिग्दर्शकांनी सांगितले की व्यक्तिरेखेच्या साधेपणामुळेच ती साकारणं अतिशय कठीण होतं. “हा एक-व्यक्तिरेखा असलेला चित्रपट आहे. ही व्यक्तिरेखा अतिशय साधी आहे आणि त्यामुळेच ती साकारणं अतिशय कठीण झालं होतं.
“हा चित्रपट ओटीटी प्लॅटफॉर्म वर अत्यंत यशस्वी ठरला आहे, अशी माहिती दिग्दर्शकाने दिली. ओटीटी प्लॅटफॉर्मवर देशभरात हा चित्रपट यशस्वी ठरला आहे, असेही त्यांनी सांगितले.”
मात्र, समांतर चित्रपटांच्या उद्देशासाठी ओटीटी प्लॅटफॉर्म कितपत उपयुक्त ठरेल, याविषयी शंकर यांना अद्याप शंका वाटते. “ओटीटी प्लॅटफॉर्म हे मल्टिप्लेक्स पेक्षा फार काही वेगळे नाहीत, तसेच ओटीटी प्लॅटफॉर्म देखील, चित्रपटांची निवड करतांना देखील, ते मोठ्या नावांची निवड करतात. म्हणूनच, कदाचित समांतर किंवा धाटणीपेक्षा वेगळे असलेल्या चित्रपटांना पुढेही संघर्ष करावा लागेल, असे दिसते.” असे शंकर म्हणाले.
चित्रपटाचे संगीत दिग्दर्शक, शंकर शर्मा यांनी यावेळी सांगितले की सनीच्या मनातले विचार,त्याच्या मनातील आंदोलने संगीताच्या माध्यमातून पोचवण्यासाठी कसा प्रयत्न केला. चित्रपटात 90 टक्के संगीत बी स्केल मध्ये वापरण्यात आला आहे.
रंजित शंकर यांनी याआधी, ‘पॅसेंजर’ , ‘पुण्यालन अगरबत्तीज’, ‘वर्षम’, ‘प्रेथम’, भाग एक आणि दोन तसेच ‘कमला’ या चित्रपटांचे दिग्दर्शन केले आहे.Jaydevi PS/R.Aghor/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 125
राष्ट्रपती कार्यालय
समाजात बदल घडवून आणण्यासाठी शिक्षण उत्प्रेरकाची भूमिका बजावत असून युवकवर्ग हा सामाजिक परिवर्तनासाठीचा अत्यंत शक्तिशाली घटक आहे : राष्ट्रपती कोविंद
भारताच्या राष्ट्रपतींच्या उपस्थितीत अन्ना विद्यापीठाचा 41 वा दीक्षांत समारंभ संपन्न
नवी दिल्ली, 11 मार्च 2021
समाजात बदल घडवून आणण्यासाठी शिक्षण उत्प्रेरकाची भूमिका बजावत असून युवकवर्ग हा सामाजिक परिवर्तनासाठीचा अत्यंत शक्तिशाली घटक आहे असे राष्ट्रपती राम नाथ कोविंद यांनी म्हटले आहे. चेन्नईच्या अन्ना विद्यापीठाच्या आज झालेल्या 41 व्या दीक्षांत समारंभात ते उपस्थितांना संबोधित करत होते.
समाजाच्या सध्याच्या आणि भविष्यकालीन गरजा पूर्ण करण्यासाठी अभियांत्रिकी, तंत्रज्ञान, स्थापत्य शास्त्र आणि उपयोजित विज्ञान या विषयांतील पदवी आणि पदव्युत्तर अभ्यासक्रमांचे उत्तम शिक्षण उपलब्ध करून देणारे अन्ना विद्यापीठ जगातील काही मोठ्या तंत्रज्ञान विद्यापीठांपैकी एक आहे हे जाणून घेतल्यावर राष्ट्रपतींनी अत्यंत आनंद व्यक्त केला. हे विद्यापीठ शिक्षण क्षेत्रात परिणामकारक योगदान देत आहे, म्हणूनच क्यूएस वर्ल्ड आणि एनआयआरएफ या श्रेणीनिश्चिती संस्थांनी त्याची गणना प्रमुख विद्यापीठांमध्ये केली आहे असे त्यांनी सांगितले.
युवा विद्यार्थ्यांमध्ये योग्य शैक्षणिक दृष्टीकोन विकसित करणाऱ्या तंत्रज्ञानविषयक प्रयत्नांना प्रोत्साहन देण्यासाठी अन्ना विद्यापीठाने अत्यंत अनुकूल वातावरण निर्माण केले आहे असे राष्ट्रपतींनी सांगितले. संस्थेने विद्यार्थ्यांमध्ये जोपासलेला वैज्ञानिक कल त्यांचे प्रकल्प आणि विविध यशस्वी कार्यांतून स्पष्टपणे दिसतो. इस्रोसोबत संयुक्तपणे काम करून उपग्रहाचे आरेखन, विकसन आणि परिचालन करणारे हे देशातील पहिले विद्यापीठ आहे हे कळल्यावर त्यांनी आनंद व्यक्त केला. ‘अनुसॅट’ हा उपग्रह हे सामान्य यश नसून जगभरातील युवा मनांना खुलेपणाने पुढे जाऊन ताऱ्यांपर्यंत पोहोचण्यासाठीची प्रेरणादेखील आहे असे ते म्हणाले.
राष्ट्रीय शिक्षण धोरण 2020 बद्दल बोलताना राष्ट्रपती म्हणाले की ज्ञान हा प्रत्येक व्यक्तीचे चारित्र्य ज्यावर उभे आहे असा पाया आहे. यावेळी बोलताना, समाजात बदल घडवून आणण्यासाठी शिक्षण उत्प्रेरकाची भूमिका बजावत असून युवकवर्ग सामाजिक परिवर्तनासाठीचा अत्यंत शक्तिशाली घटक आहे याचा त्यांनी पुनरुच्चार केला. शिक्षित युवकाला योग्य दिशा दाखवली तर तो समाजात क्रांतिकारी बदल घडवून आणु शकतो असे त्यांनी सांगितले. सरकारच्या राष्ट्रीय शिक्षण धोरण 2020 चे नेमके हेच उद्दिष्ट आहे. या नव्या धोरणाअंतर्गत, सध्याच्या शैक्षणिक गरजांनुसार, संशोधन, कौशल्य आणि बुद्धीमत्ता यांच्यावर आधारित आधुनिक शिक्षण पद्धती लागू करण्यात येईल. त्याच वेळी, त्यामध्ये आपला समृध्द वारसा आणि भविष्यवेधी दृष्टीकोन यांचा सुसंवादी समावेश असेल. या नव्या धोरणात आपली नैतिक मूल्ये समाविष्ट करून भारतीय संस्कृती समजून घेण्यावर मुख्य भर असेल. या नव्या धोरणाच्या अंमलबजावणीमुळे आधुनिक शिक्षण प्रक्रिया आणि शिक्षण यांचे नवे युग अवतरेल असा विश्वास त्यांनी व्यक्त केला. यातून संशोधक आणि व्यावसायिकांची मोठी फळी तयार होईल आणि ती राष्ट्रीय आकांक्षेला खतपाणी घालत आपल्या देशाला विकासाच्या नव्या उंचीवर नेऊन ठेवेल.
राष्ट्रपतींचे संपूर्ण भाषण वाचण्यासाठी कृपया येथे क्लिक करा
Jaydevi PS/S.Chitnis/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 240
संरक्षण मंत्रालय
‘फोनी’ चक्रीवादळाच्या पार्श्वभूमीवर मदत आणि बचाव कार्यासाठी नौदलाच्या जहाजं आणि विमानांना सज्ज राहण्याच्या सूचना
नवी दिल्ली, 1 मे 2019
प्रलयंकारी ‘फोनी’ चक्रीवादळ विशाखापट्टणमपासून 430 किलोमीटर आणि पुरीपासून 680 किलोमीटरवर केंद्रीत असून पूर्व नौदल विभाग या चक्रीवादळावर लक्ष ठेवून आहे. आगामी 12 तासात हे वादळ उत्तर-पश्चिम दिशेला सरकण्याची शक्यता असून 3 मे रोजी गोपालपूर आणि चंदबलीदरम्यान ओदिशाच्या किनारपट्टीवर धडकण्याची शक्यता आहे. यावेळी ताशी 175 ते 185 प्रति किलोमीटर वेगाने वारे वाहण्याची शक्यता असून हा वेग 205 किलोमीटरपर्यंत पोहोचू शकतो.
या पार्श्वभूमीवर मदत आणि बचाव कार्यासाठी विशाखापट्टणम येथे नौदल जहाजांना सज्ज राहण्याचे आदेश देण्यात आले आहेत. तसेच आंध्रप्रदेश आणि ओदिशात पाणबुडे आणि वैद्यकीय सहाय्यता पथकंही सज्ज ठेवण्यात आली आहेत. नौदल हवाई तळांवर विमानंही सज्ज ठेवण्यात आली आहेत.
N.Sapre/J.Patankar/P.Kor
(Visitor Counter : 71
माहिती आणि प्रसारण मंत्रालय
इफ्फी 52 मध्ये “लिंगुई द सॅक्रड बॉण्ड्स” ला आयसीएफटी- युनेस्को गांधी पदक
एक आंतरराष्ट्रीय सहनिर्मिती असलेला नाट्यमय चित्रपट- महिलांच्या संघर्षाचे धाडसी चित्रण आणि मानवतेसाठी एक धडा
पणजी, 28 नोव्हेंबर 2021
“लिंगुई द सॅक्रड बॉण्ड्स” हा एक आंतरराष्ट्रीय सहनिर्मिती असलेला ड्रामा चित्रपट आहे. आई आणि तिची मुलगी यांच्यातील पवित्र नाते आणि पुरुषांनी लादलेल्या कठोर कायद्यांसमोर टिकून राहण्यासाठी त्यांनी केलेल्या संघर्षाचे चित्रण असलेला हा चित्रपट इफ्फी 52 मध्ये आयसीएफटी- युनेस्को गांधी पदकाचा मानकरी ठरला आहे.
महिलांच्या संघर्षाचे धाडसी चित्रण या चित्रपटातून करण्यात आले आहे आणि मानवतेसाठी तो एक धडा आहे. बेल्जियम, फ्रान्स, जर्मनी यांनी या चित्रपटाची सहनिर्मिती केली असून तो अरबी आणि फ्रेंच भाषेत तयार करण्यात आला आहे. छाड या आफ्रिकी देशातील महमत सालेह हरुन या चित्रपट निर्मात्याच्या लिंगुई द सॅक्रड बॉण्ड्स या चित्रपटातील शांतताविषयक आदर्श आणि मूल्य, सहिष्णुता आणि अहिंसा ही गांधीजींनी प्रसारित केलेली मूल्ये यांना दिलेले प्रोत्साहन यामुळे या चित्रपटाची या प्रतिष्ठेच्या पुरस्कारासाठी निवड झाली. इफ्फी52 च्या आज झालेल्या समारोप समारंभात या पुरस्काराची घोषणा करण्यात आली. पितृसत्ताक समाजात पुरुषांच्या मर्जीने तयार केलेल्या नियमांनुसार रहावे लागताना महिलांना कराव्या लागणाऱ्या संघर्षाला हा चित्रपट समर्पित आहे. स्त्री-पुरुष समानता आणि महिलांचा शिक्षणाचा मूलभूत अधिकार याबाबतही या चित्रपटाने जागरुकता निर्माण करण्याचा प्रयत्न केला आहे.
2022 च्या 94 व्या अकॅडमी पुरस्कारासाठी सर्वोत्तम आंतरराष्ट्रीय चित्रपटाच्या छाडीयन प्रवेशिकेसाठी देखील याची निवड करण्यात आली आहे. यावर्षी आयसीएफटी- युनेस्को गांधी पदकासाठी जगभरातील 9 चित्रपटांमध्ये प्रमुख स्पर्धा होती. ट्वेंटी फर्स्ट टिफिन, कमिटमेंट हसन, किलिंग द युनक खान, कुळंगल, लिंगुई- द सॅक्रड बॉण्ड्स, नाईट फॉरेस्ट, निराये तथाकलुला मारम, टोक्यो शेकिंग आणि व्हेन पॉमग्रेनेट्स हाऊल हे ते 9 चित्रपट होते.
दरवर्षी इफ्फी, आयसीएफटी, पॅरिस आणि युनेस्को यांच्या वतीने एका चित्रपटाला हा पुरस्कार दिला जातो. हे चित्रपट सर्वात आधी इफ्फीमध्ये दाखवले जातात आणि त्यानंतर आयसीएफटीचे परीक्षक मंडळ त्यांचे युनेस्कोच्या आदर्शांच्या आधारे मूल्यमापन करते. युनेस्कोने 1994 मध्ये गांधीजींच्या 125 जयंतीच्या निमित्ताने हे स्मृती पदक देण्याची सुरुवात केली. तेव्हापासून गांधीजींचे शांतता, सहिष्णुता आणि अहिंसा या आदर्शांवर आधारित असलेल्या सर्वोत्तम चित्रपटाला या पुरस्काराने सन्मानित करण्यात येते.
आशियामधील सर्वात जुन्या आणि सर्वाधिक प्रतिष्ठेच्या मानल्या जाणाऱ्या भारतीय आंतरराष्ट्रीय चित्रपट महोत्सवामध्ये उत्तमोत्तम चित्रपट, मास्टर क्लासेस, परिसंवाद आणि इतर अनेक उपक्रमांची एकत्रित पर्वणी उपलब्ध होत असते. 52व्या इफ्फीमध्ये 300 हून अधिक चित्रपटांचे प्रदर्शन करण्यात आले ज्यामध्ये 73 देशांच्या 148 आंतरराष्ट्रीय चित्रपटांचा समावेश होता.Jaydevi PS/S.Patil/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 179
माहिती आणि प्रसारण मंत्रालय
दक्षिणात्य मेगास्टार चिरंजीवी यांना 53 व्या इफ्फीच्या सांगता समारंभात ‘भारतीय चित्रपटसृष्टीतील उल्लेखनीय चेहरा-2022’ चा पुरस्कार प्रदान
गोवा/मुंबई, 28 नोव्हेंबर 2022
दक्षिणात्य तेलगु चित्रपटसृष्टी-टॉलिवूडचे मेगास्टार, पद्मभूषण चिरंजीवी म्हणून प्रसिद्ध असलेले, कोनिडेला शिव शंकरा वारा प्रसाद यांना आज गोव्यातील 53 व्या भारतीय आंतरराष्ट्रीय चित्रपट महोत्सवाच्या समारोप समारंभात ‘भारतीय चित्रपटसृष्टीतील उल्लेखनीय चेहरा-2022’ चा पुरस्कार प्रदान करण्यात आला.
मला हा पुरस्कार दिल्याबद्दल मी, इफ्फी आणि भारत सरकार आणि पंतप्रधान नरेंद्र मोदी यांचे आभार मानतो, हा माझ्यासाठी मोठा सन्मान आहे, अशा भावना चिरंजीवी यांनी यावेळी व्यक्त केल्या. “चित्रपटसृष्टीत येण्यापूर्वी माझं नाव, कोनिडेला शिव शंकर वारा प्रसाद असं होतं, तेलुगु चित्रपट सृष्टीत, ‘चिरंजीवी’ म्हणून माझा पुनर्जन्म झाला. आणि आता माझी कीर्ती, माझे नाव, करिश्मा, सर्व माझ्या चाहत्यांचे अनमोल प्रेम आणि आपुलकी हे सगळं मला तुमच्याकडून मिळालं. कोनिडेला शिव शंकर वरा प्रसाद म्हणून मला जन्म देणार्या माझ्या आई-वडिलांचा आणि चिरंजीवी म्हणून मला जन्म देणार्या चित्रपटसृष्टीचा मी कायम आभारी असेन. या इंडस्ट्रीचा मी आयुष्यभर ऋणी आहे.” असे ते म्हणाले.
हा सन्मान स्वीकारतांना चिरंजीवी यांनी, राजकारणातून परत चित्रपटसृष्टीत आल्यानंतर तेवढेच प्रेम देणाऱ्या आपल्या चाहत्यांचेही आभार मानले. “मला मिळालेलं प्रेम आणि आपुलकी, शब्दातीत आहे. मी या चित्रपट सृष्टीत, 45 वर्षांपासून आहे, आणि त्यापैकी एक दशक, मी राजकारणात होतो,त्यानंतर मी जेव्हा परत चित्रपटांकडे वळलो तेव्हा मला जरा शंका होती की प्रेक्षक मला कसे स्वीकरतील. मला पूर्वीसारखंच प्रेम आणि आपुलकी मिळेल का? मात्र, लोकांचं माझ्यावरचं प्रेम आणि आपुलकी जराही कमी झाली नव्हती. ती व्दिगुणित झाली होती. त्यांच्या हृदयात असलेलं माझं स्थान अढळ होतं. मी तुम्हाला वचन देतो, की माझ्या या भावना कधीही बदलणार नाहीत, मी कायम इथे तुमच्यासोबत असेन.” असे ते पुढे म्हणाले.
पुरस्कार स्वीकारल्यानंतर चिरंजीवी यांनी सरकार आणि चित्रपट उद्योगाने दिलेल्या पाठिंब्याबद्दल तसेच, आयुष्यभर शिदोरी म्हणून उपयुक्त ठरेल असा अनुभव दिल्याबद्दल कृतज्ञता व्यक्त केली. ‘मी तुमच्यासमोर नतमस्तक आहे . मी तुम्हा सर्वांचे आभार मानतो. आणि सर्वांना हेच सांगेन, की चित्रपटसृष्टीत येण्याची कोणाला इच्छा असेल तर कृपया या, हा कमी भ्रष्टाचार असलेला व्यवसाय आहे, तुम्हाला इथे आल्याचा पश्चात्ताप होणार नाही, तुमच्यात प्रतिभा असेल तर तुमची कीर्ती गगनाला भिडेल', असा सल्ला त्यांनी दिला.
चार दशकांहून अधिक काळाच्या यशस्वी चित्रपट कारकिर्दीत, चिरंजीवी यांनी तेलुगूमधील 150 हून अधिक चित्रपटांमध्ये तसेच हिंदी, तमिळ आणि कन्नडमधील काही चित्रपटांमध्ये काम केले.PIB Mumbai | G.Chippalkatti/R.Aghor/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 195
शिक्षण मंत्रालय
जी-20 संशोधन मंत्र्यांच्या बैठकीला केंद्रीय मंत्री सुभाष सरकार यांनी दूर दृश्य प्रणाली द्वारे केले संबोधित
संशोधन सहकार्याप्रती भारताच्या कटीबद्धतेचा सुभाष सरकार यांनी केला पुनरुच्चार
नवी दिल्ली, 6 ऑगस्ट 2021
केंद्रीय शिक्षण राज्य मंत्री सुभाष सरकार जी-20 संशोधन मंत्र्यांच्या बैठकीत आज सहभागी झाले. यजमान इटलीने मिश्र पद्धतीने या बैठकीचे आयोजन केले होते. दृढ, लवचिक,शाश्वत आणि समावेशी विकास यासाठी जी-20 राष्ट्रांमध्ये संशोधन सहकार्य वृद्धिंगत करण्यासाठी आणि डिजिटल स्पेस सामायिक करण्यासाठी जी-20 शिक्षण मंत्र्यांनी विचारांचे आदान-प्रदान केले.अन्नपूर्णा देवी आणि डॉ राजकुमार रंजन सिंग हे शिक्षण राज्य मंत्री, उच्च शिक्षण सचिव अमित खरे आणि मंत्रालयातले वरिष्ठ अधिकारी या बैठकीला उपस्थित होते.
संशोधनाला प्रोत्साहन आणि युवकांना स्कील,रीस्कील आणि अपस्कील करण्यासाठी आणि हे उद्दिष्ट साध्य करण्यासाठी जी-20 देशांशी सहकार्य करण्याच्या भारताच्या कटीबद्धतेचा सुभाष सरकार यांनी पुनरुच्चार केला. जी-20 भागीदारासमवेत काम करण्याला आणि सामायिक प्रश्नावर वैज्ञानिक तथ्यावर आधारीत तोडगा काढण्यासाठी भारताचे सर्वोच्च प्राधान्य असल्याचे त्यांनी सांगितले.
पंतप्रधान नरेंद्र मोदी यांच्या मार्गदर्शनाखाली 2020 मध्ये जारी करण्यात आलेले राष्ट्रीय शैक्षणिक धोरण 2020 अंतर्गत राष्ट्रीय संशोधन फौंडेशनची स्थापना करत देशातली संशोधन परीसंस्था बळकट करण्याचे उद्दिष्ट ठेवण्यात आल्याचे त्यांनी सांगितले.
भारताने सहाव्या इयत्तेपासून शालेय अभ्यासक्रमात कृत्रिम बुद्धिमत्तेचा समावेश केल्याची माहिती त्यांनी दिली. उच्च शिक्षण आणि संशोधनात भाषेचा अडथला जाणवू नये या दृष्टीने प्रादेशिक भाषांत अभियांत्रिकी अभ्यासक्रमात सुरु केल्याचे त्यांनी सांगितले. अकॅडमिक बँक ऑफ क्रेडीट उभारण्यात येत असल्याचेही त्यांनी सांगितले.
कोरोना महामारीमध्ये भारतीय उच्च शिक्षण संस्थांनी संशोधन प्रकल्पावर काम केले तसेच माफक दरातले व्हेंटीलेटर आणि इतर अनेक वैद्यकीय साधने विकसित केल्याचे त्यांनी ठळकपणे नमूद केले.
महामारीचा झालेला परिणाम कमी करण्यासाठी आणि अधिक लवचिक शिक्षण प्रणाली उभारण्यासाठी इतर देशांकडून सुरु असलेल्या समन्वित प्रयत्नाचा भारत स्वीकार करत असल्याचे त्यांनी सांगितले.
महामारीच्या काळात शिक्षणात सातत्य सुनिश्चित करण्यासाठी भारतने मिश्र शिक्षणाला मोठ्या प्रमाणात प्रोत्साहन दिले. पीएम विद्या कार्यक्रम सुरु करत देशभरात ऑनलाईन, दूरचित्रवाणी आणि रेडीओ माध्यमातून, स्वयं,दीक्षा,स्वयं प्रभा आणि इतर अनेक उपक्रमा द्वारे शिक्षणात सातत्य सुनिश्चित करण्यात आले.
अधिक लवचिक शिक्षण प्रणाली उभारण्यासाठी जी-20 देशांकडून सुरु असलेल्या समन्वित प्रयत्नांना भारताचे समर्थन असल्याचा पुनरुच्चार त्यांनी केला. या क्षेत्रात सामायिक प्राधान्यांची पूर्तता करण्यासाठी भागीदार देशांसमवेत काम करण्यासाठी भारत उत्सुक असल्याचे त्यांनी सांगितले.
यानंतर दृढ, लवचिक,शाश्वत आणि समावेशी विकासासाठी संशोधन, उच्च शिक्षण आणि डीजीटायझेशन यांचा लाभ घेणारा जाहीरनामा स्वीकृत करण्यात आला.Jaydevi PS/N.Chitale/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 147